

**R E P U B L I K A H R V A T S K A**

**PRIMORSKO-GORANSKA ŽUPANIJA**



O P Ć I N A V I Š K O V O

**Općinski načelnik**

KLASA: 330-04/20-01/53

URBROJ: 2170-09-04/13-20-1

VIŠKOVO, 30. studenog 2020. godine

Općinsko vijeće Općine Viškovo

n/p predsjednice

Na temelju članka 49. Statuta Općine Viškovo(“Službene novine Općine Viškovo“ broj: 3/18. i 2/20.) podnosim Općinskom vijeću Općine Viškovo na razmatranje i donošenje Prijedlog Programa poticanja razvoja gospodarstva i smanjenja nezaposlenosti.

Općinska načelnica:

Sanja Udović, dipl. oec. v. r.

U skladu s odredbama članka 11. Zakona o poticanju razvoja malog gospodarstva („Narodne novine“, broj 29/02, 63/07, 53/12 , 56/13 i 121/16.) te članka 34. Statuta Općine Viškovo („Službene novine Općine Viškovo“, broj 3/18. i 2/20.), Općinsko vijeće Općine Viškovo na \_\_\_ sjednici održanoj \_\_\_\_\_\_\_\_\_\_\_\_ godine donijelo je

**PROGRAM**

**poticanja razvoja gospodarstva i smanjenja nezaposlenosti**

Članak 1.

Programom poticanja razvoja gospodarstva i smanjenja nezaposlenosti utvrđuju se ciljevi, korisnici, vrste potpora, pojedinačni iznosi potpora, uvjeti za dodjelu potpora te postupak dodjele potpore.

Članak 2.

Ciljevi ovog programa su jačanje konkurentnosti poduzetnika na tržištu, poticanje investicija te ulaganja u proizvodne procese i marketing, poticanje zapošljavanja i samozapošljavanja, poticanje pokretanja novih poslovnih procesa te osiguravanje dostupnijih izvora financiranja aktivnosti vezanih uz poslovne procese poduzetnika.

Članak 3.

Korisnici mjera iz ovog programa (u daljnjem tekstu: korisnici) mogu biti subjekti malog gospodarstva utvrđeni Zakonom o poticanju razvoja malog gospodarstva.

Potpore se temeljem ovog programa ne mogu dodijeliti:

1. za ulaganja u sektorima:

a. poslovanja nekretninama (NKD 2007 oznaka 68),

b. djelatnosti kockanja i klađenja (NKD 2007 oznaka 92),

c. financijske djelatnosti i djelatnosti osiguranja (NKD 2007 oznake: 64, 65, 66)

1. poduzetnicima koji su u postupku predstečajne nagodbe sukladno Zakonu o financijskom poslovanju i predstečajnoj nagodbi
2. poduzetnicima koji su u postupku stečaja ili likvidacije sukladno odredbama Stečajnog zakona
3. poduzetnicima koji nemaju poslovni nastan u RH, odnosno poslovnu jedinicu ili podružnicu u RH u trenutku podnošenja prijave za potporu
4. poduzetnicima koji nisu ispunili obveze povezane s plaćanjem dospjelih poreznih obveza i obveza za mirovinsko i zdravstveno osiguranje u skladu sa zakonskim odredbama u RH, odnosno u zemlji kojoj su osnovani
5. poduzetnicima koji nemaju podmirene sve obveze prema svojim zaposlenicima po bilo kojoj osnovi
6. poduzetnicima koji imaju dospjeli dug prema Općini Viškovo

Članak 4.

Potpore iz ovog programa smatraju se državnim potporama male vrijednosti i na njih se primjenjuju propisi kojima se uređuju potpore male vrijednosti.

Članak 5.

Poticanje razvoja gospodarstva i smanjenja nezaposlenosti ostvarit će se provođenjem sljedećih mjera:

1. subvencija kamata na poduzetničke kredite
2. potpora za nabavu opreme i inventara
3. potpora za izradu projektne dokumentacije
4. potpora za izradu mobilnih aplikacija
5. potpora za osnivanje novih gospodarskih subjekata
6. potpora za samozapošljavanje
7. potpora za zapošljavanje
8. potpora za zapošljavanje mladih osoba nakon stručnog usavršavanja
9. potpora za zapošljavanje bivših stipendista Općine Viškovo
10. potpora za provođenje primarne zdravstvene zaštite iz obveznog zdravstvenog osiguranja za djelatnost zdravstvene zaštite predškolske djece i zdravstvene zaštite žena
11. pravo na korištenje medicinsko-tehničke opreme (isključivo dugotrajna imovina i sitni inventar) propisane Pravilnikom o normativima i standardima za obavljanje zdravstvene djelatnosti (NN 52/2020.), za djelatnost zdravstvene zaštite predškolske djece i zdravstvene zaštite žena bez naknade

**Subvencija kamata na poduzetničke kredite**

Članak 6.

Korisnici:

* poduzetnici iz članka 3., uz uvjet da imaju sjedište ili prebivalište na području Općine Viškovo, a koji su u godini u kojoj se dodjeljuje potpora prethodno zaključili ugovor o kreditu po programima kreditiranja koje raspisuje Primorsko-goranske županija i/ili nadležno ministarstvo Republike Hrvatske.

Namjena:

* u skladu s javnim pozivima Primorsko-goranske županije i/ili nadležnog ministarstva Republike Hrvatske. U slučaju odobravanja kredita za ulaganje u dugotrajnu imovinu, ulaganje mora biti izvršeno na području Općine Viškovo.

Iznos potpore:

* subvencija kamate na odobrene poduzetničke kredite u iznosu razlike između kamatne stope banke i kamatne stope koju subvencionira Primorsko-goranska županija i/ili nadležno ministarstvo Republike Hrvatske

Trajanje potpore:

* razdoblje trajanja ugovora o kreditu.

**Potpora za nabavu opreme i inventara**

Članak 7.

Korisnici:

* poduzetnici iz članka 3., uz uvjet da imaju sjedište ili prebivalište na području Općine Viškovo

Namjena:

* dodijeljena potpora se može koristiti za nabavu dugotrajne imovine (osim prijevoznih sredstava). Potporu je moguće ostvariti samo za opremu koja će biti instalirana/se koristiti na području Općine Viškovo

Iznos potpore:

* bespovratna potpora u visini do 35% troškova nabave opreme, maksimalno 9.000 kuna. Za korisnika koji je u sustavu poreza na dodanu vrijednost, porez na dodanu vrijednost nije prihvatljiv trošak.

Trajanje potpore:

* jednokratna isplata

**Potpora za izradu projektne dokumentacije**

Članak 8.

Korisnici:

* poduzetnici iz članka 3.

Namjena:

* dodijeljena potpora se može koristiti za izradu projektne dokumentacije, odnosno isključivo za izradu glavnih projekata za izgradnju objekata isključivo poslovne namjene na području Općine Viškovo koji nisu namijenjeni za daljnju prodaju i/ili zakup.

Iznos potpore:

* bespovratna potpora u visini do 35% troškova izrade projektne dokumentacije, maksimalno 7.000 kuna. Za korisnika koji je u sustavu poreza na dodanu vrijednost, porez na dodanu vrijednost nije prihvatljiv trošak.

Trajanje potpore:

* jednokratna isplata

**Potpora za izradu mobilnih aplikacija**

Članak 9.

Korisnici:

* poduzetnici iz članka 3., uz uvjet da imaju sjedište ili prebivalište na području Općine Viškovo

Namjena:

* dodijeljena potpora se može koristiti za izradu mobilnih aplikaciju u funkciji poboljšanja poslovanja. Korisnik ostvaruje pravo na ovu potporu samo jedanput.

Iznos potpore:

* bespovratna potpora u visini do 35% troškova izrade mobilne aplikacije, maksimalno 3.500 kuna. Za korisnika koji je u sustavu poreza na dodanu vrijednost, porez na dodanu vrijednost nije prihvatljiv trošak.

Trajanje potpore:

* jednokratna isplata

**Potpora za osnivanje novih gospodarskih subjekata**

Članak 10.

Korisnici:

* poduzetnici iz članka 3., uz uvjet da imaju sjedište ili prebivalište na području Općine Viškovo

Namjena:

* dodijeljena potpora se može koristiti za troškove otvaranja, nabave osnovnih sredstava i rad poslovnog subjekta. Korisnik ostvaruje pravo na ovu potporu samo jedanput.

Iznos potpore:

* bespovratna potpora u visini od 3.000 kuna

Trajanje potpore:

* jednokratna isplata

**Potpora za samozapošljavanje**

Članak 11.

Korisnici:

* poduzetnici iz članka 3., uz uvjet da imaju sjedište ili prebivalište na području Općine Viškovo te u kojima je/kojega je odgovorna osoba (u slučaju trgovačkog društva)/vlasnik bila prethodno nezaposlena osoba s prebivalištem ili stalnim boravkom (za strane državljane) na području Općine Viškovo, bez obzira na staž, zanimanje i kvalifikaciju te koja je bila prijavljena u evidenciju Hrvatskog zavoda za zapošljavanje minimalno tri mjeseca prije datuma podnošenja zahtjeva za potporu po ovom pozivu, a koja je nakon odobrene potpore početi obavljati djelatnost, odnosno koja se nakon dobivene potpore zaposlila u poslovnom subjektu koji je korisnik potpore

Namjena:

* dodijeljena potpora se može koristiti za troškove otvaranja, nabave osnovnih sredstava i rad poslovnog subjekta

Iznos potpore:

* bespovratna potpora u visini od 20.000 kuna.

Trajanje potpore:

* jednokratna isplata

**Potpora za zapošljavanje**

Članak 12.

Korisnici:

* poduzetnici iz članka 3.

Namjena:

* dodijeljena potpora se može koristiti za subvencija troškova plaće (bruto II) koju ostvaruje korisnik za zapošljavanje na neodređeno vrijeme nezaposlenih osoba s prebivalištem ili stalnim boravkom (za strane državljane) na području Općine Viškovo, bez obzira na staž, dob, zanimanje i kvalifikaciju, prijavljenih u evidenciju nezaposlenih osoba Hrvatskog zavoda za zapošljavanje minimalno devet mjeseci prije datuma podnošenja zahtjeva za potporu po ovom pozivu.

Općina Viškovo će potporu isplaćivati za nezaposlenu osobu koja ostvaruje uvjete propisane ovim programom samo za jedan radni odnos.

Iznos potpore:

1. adresa/sjedište korisnika i mjesto rada osobe za koju korisnik ostvaruje potporu je područje Općine Viškovo – 1.000 kuna mjesečno
2. adresa/sjedište korisnika i/ili mjesto rada osobe za koju korisnik ostvaruje potporu je izvan područja Općine Viškovo – 500 kuna mjesečno

Trajanje potpore:

* 12 mjeseci

**Potpora za zapošljavanje mladih osoba**

**nakon stručnog osposobljavanja**

Članak 13.

Korisnici:

* poduzetnici iz članka 3.

Namjena:

* dodijeljena potpora se može koristiti za subvencija troškova plaće (bruto II) koju ostvaruje korisnik za zapošljavanje na neodređeno vrijeme nezaposlenih osoba s prebivalištem ili stalnim boravkom (za strane državljane) na području Općine Viškovo, bez obzira na zanimanje i kvalifikaciju te koje kumulativno ostvaruju sljedeće uvjete: da su mlađe do 29 godine, da su uspješno završile stručno osposobljavanje za rad bez zasnivanja radnog odnosa kod korisnika, da od završetka stručnog osposobljavanja nije prošlo više od 6 mjeseci, da su prijavljene u evidenciju nezaposlenih Hrvatskog zavoda za zapošljavanje te da u prethodnih 6 mjeseci nisu bile u radnom odnosu.

Općina Viškovo će potporu isplaćivati za nezaposlenu osobu koja ostvaruje uvjete propisane ovim programom samo za jedan radni odnos.

Iznos potpore:

1. adresa/sjedište korisnika i mjesto rada osobe za koju ostvaruje pomoć je područje Općine Viškovo – 2.000 kuna mjesečno
2. adresa/sjedište korisnika i/ili mjesto rada osobe za koju ostvaruje pomoć je nije područje Općine Viškovo – 1.000 kuna mjesečno

Trajanje potpore:

* 12 mjeseci

**Potpora za zapošljavanje bivših**

**stipendista Općine Viškovo**

Članak 14.

Korisnici:

* poduzetnici iz članka 3.

Namjena:

* dodijeljena potpora se može koristiti za subvencija troškova plaće (bruto II) koju ostvaruje korisnik za zapošljavanje na neodređeno vrijeme nezaposlenih osoba s prebivalištem ili stalnim boravkom (za strane državljane) na području Općine Viškovo, bez obzira na zanimanje i kvalifikaciju, uz uvjet da su bivši stipendisti Općine Viškovo koji su stipendiju ostvarivali za cijelo razdoblje obrazovanja za pojedinu stručnu spremu te da ih korisnik zapošljava upravo na tu stručnu spremu.

Općina Viškovo će potporu isplaćivati za nezaposlenu osobu koja ostvaruje uvjete propisane ovim programom samo za jedan radni odnos. Zahtjev za potporom mora biti podnesen u razdoblju od 18 mjeseci od dana završetka obrazovanja.

Iznos potpore:

1. adresa/sjedište korisnika i mjesto rada osobe za koju ostvaruje pomoć je područje Općine Viškovo:
   1. osoba sa završenim srednjoškolskim obrazovanjem – 50% troškova plaće (bruto II), maksimalno 3.000 kuna mjesečno
   2. osoba sa zvanjima stečenim po programima visokoškolskog obrazovanja – 50% troškova plaće (bruto II), maksimalno 4.500 kuna mjesečno
2. adresa/sjedište korisnika i/ili mjesto rada osobe za koju ostvaruje pomoć je nije područje Općine Viškovo:
3. osoba sa završenim srednjoškolskim obrazovanjem – 50% troškova plaće (bruto II), maksimalno 1.500 kuna mjesečno
4. osoba sa zvanjima stečenim po programima visokoškolskog obrazovanja – 50% troškova plaće (bruto II), maksimalno 2.250 kuna mjesečno

Trajanje potpore:

* 12 mjeseci

**Potpora za provođenje primarne zdravstvene zaštite iz obveznog zdravstvenog osiguranja za djelatnost zdravstvene zaštite predškolske djece i zdravstvene zaštite žena**

Članak 15.

Korisnici:

* poduzetnici iz članka 3., uz uvjet da provode primarnu zdravstvenu zaštitu iz obveznog osiguranja za djelatnost zdravstvene zaštite predškolske djece i zdravstvene zaštite žena na području Općine Viškovo te da u roku 12 mjeseci od dana dobivanja potpore sklope sa Hrvatskim zavodom za zdravstveno osiguranje (dalje u tekstu; HZZO) ugovor o provođenju primarne zdravstvene zaštite iz obveznog zdravstvenog osiguranja za potrebe popune mreže javne zdravstvene službe čime postaje ugovorni liječnik HZZO-a.

Namjena:

* dodijeljena potpora se može koristiti za troškove otvaranja ordinacije, nabave osnovnih sredstava i rad ordinacije. Korisnik ostvaruje pravo na ovu potporu samo jedanput.

Iznos potpore:

* bespovratna potpora u visini od 20.000 kuna mjesečno

Trajanje potpore:

* 6 mjeseci

**Pravo na korištenje medicinsko-tehničke opreme (isključivo dugotrajna imovina i sitni inventar) propisane Pravilnikom o normativima i standardima za obavljanje zdravstvene djelatnosti (NN 52/2020.), za djelatnost zdravstvene zaštite predškolske djece i zdravstvene zaštite žena bez naknade**

Članak 16.

Korisnici:

* poduzetnici iz članka 3. koji imaju registriranu ordinaciju primarne zdravstvene zaštite iz obveznog osiguranja za djelatnost zdravstvene zaštite predškolske djece i zdravstvene zaštite žena na području Općine Viškovo te da u roku 12 mjeseci od dana dobivanja potpore sklope sa Hrvatskim zavodom za zdravstveno osiguranje (dalje u tekstu; HZZO) ugovor o provođenju primarne zdravstvene zaštite iz obveznog zdravstvenog osiguranja za potrebe popune mreže javne zdravstvene službe čime postaje ugovorni liječnik HZZO-a.

Namjena:

* medicinsko-tehnička oprema (isključivo dugotrajna imovina i sitni inventar) dodijeljena putem ove mjere daje se na korištenje za potrebe rada ordinacije bez naknade

Trajanje potpore:

* jednokratno do dotrajalosti (otpisa) opreme

Članak 17.

Pojedinom korisniku može se dodijeliti više vrsta potpora u istoj kalendarskoj godini.

Iznimku od prethodnog stavka predstavlja dodjela potpore za osnivanje gospodarskih subjekata i potpore za samozapošljavanje, od kojih je istom korisniku moguća dodjela isključivo jedne od te dvije potpore.

Članak 18.

Sredstva za provedbu mjera iz ovog programa osiguravaju se u proračunu Općine Viškovo.

Visinu sredstava koja su namijenjena za provedbu pojedinih mjera iz ovog programa utvrđuje Općinski načelnik Općine Viškovo (u daljnjem tekstu: općinski načelnik).

Članak 19.

Za provedbu mjera iz ovog programa općinski načelnik raspisuje javni poziv.

Javni poziv se objavljuje na web stranici Općine Viškovo.

Prijava na javni poziv podnosi se Općini Viškovo, nadležnom upravnom odjelu (u daljnjem tekstu: upravni odjel) u pisanom obliku na obrascu prijave kojeg izrađuje upravni odjel.

Uz prijavu podnositelj prijave prilaže odgovarajuću dokumentaciju određenu u javnom pozivu.

Ocjenu pristiglih prijava vrši upravni odjel.

Temeljem provedenog javnog poziva i ocjene prijava, općinski načelnik na prijedlog upravnog odjela dodjeljuje korisniku potporu.

Članak 20.

Općinski načelnik sklapa ugovor o dodjeli potpore s korisnikom.

Obveze korisnika vezane uz pojedinu mjeru ovog programa utvrđuje općinski načelnik.

Članak 21.

Stupanjem na snagu ovog Programa poticanja razvoja gospodarstva i smanjenja nezaposlenosti prestaje važiti Program poticanja razvoja gospodarstva i smanjenja nezaposlenosti („Službene novine Općine Viškovo“ broj: 12/16)

Članak 22.

Ovaj Program objavit će se u “Službenim novinama Općine Viškovo“, a stupa na snagu 1. siječnja 2021. godine

KLASA: 021-04/20-01/

URBROJ: 2170-09-04/04-20-

Viškovo, \_\_\_\_\_\_\_\_2020. godine

OPĆINSKO VIJEĆE OPĆINE VIŠKOVO

Predsjednica Općinskog vijeća:

Ksenija Žauhar, mag. paed.

Obrazloženje

Zakonom o poticanju razvoja malog gospodarstva ostavljena je, između ostalog, jedinicama lokalne samouprave mogućnost izrade vlastitih programa poticajnih mjera stoga se temeljem istih odredbi predlaže donošenje Programa poticanja razvoja gospodarstva i smanjenja nezaposlenosti čime će se utjecati na jačanje konkurentnosti poduzetnika na tržištu, poticanje investicija te ulaganja u proizvodne procese i marketing, poticanje zapošljavanja i samozapošljavanja, poticanje pokretanja novih poslovnih procesa te osiguravanje dostupnijih izvora financiranja aktivnosti vezanih uz poslovne procese poduzetnika.

Programom je predviđeno jedanaest mjera za poticanje razvoja gospodarstva i smanjenje nezaposlenosti, a koje su namijenjene subjektima malog gospodarstva utvrđenim Zakonom o poticanju razvoja malog gospodarstva te koje se smatraju potporama male vrijednosti.

Programom su, također, utvrđene mjere i uvjeti za ostvarivanje pojedine mjere, propisan je postupak dodjele te ograničenja vezana uz dodjelu potpora.

Općinska načelnica:

Sanja Udović, dipl. oec.